-----------------------------------------------------------------------
  10. การควบคุมและการตรวจสอบภายใน

  -----------------------------------------------------------------------

บริษัทฯ ได้ให้ความสำคัญต่อระบบควบคุมภายในโดยมีหน่วยงานซึ่งมีหน้าที่และความรับผิดชอบด้าน

การตรวจสอบภายในขึ้นตรงกับคณะกรรมการตรวจสอบโดยมีผู้อำนวยการฝ่ายตรวจสอบภายในเป็นเลขานุการของคณะกรรมการตรวจสอบ

คณะกรรมการตรวจสอบได้ประเมินระบบการควบคุมและการตรวจสอบภายในของบริษัทฯ
โดยฟังคำชี้แจงจากผู้สอบบัญชี และมีความเห็นว่าบริษัทฯ และบริษัทย่อยมีระบบควบคุมภายในที่ดี
มีความเพียงพอและเหมาะสมพอสรุปได้ดังนี้

1. องค์กรและสภาพแวดล้อม

 บริษัทมีการจัดโครงสร้างองค์กรที่ช่วยให้ฝ่ายบริหารสามารถดำเนินงานได้อย่างมีประสิทธิภาพ

มีเป้าหมายในการดำเนินธุรกิจที่สามารถติดตามตรวจสอบและประเมินผลการดำเนินงานได้อย่างชัดเจน

โดยคำนึงถึงความเป็นธรรมต่อลูกค้า ผู้ถือหุ้น คู่ค้า พนักงาน และสังคมเป็นสำคัญ

2. การบริหารความเสี่ยง

ฝ่ายบริหารได้จัดทำรายงานการบริหารความเสี่ยง แนวทางแก้ไขและการป้องกันความเสี่ยง
เพื่อแจ้งต่อคณะกรรมการตรวจสอบอันเป็นการติดตามดูแล เพื่อรักษาประโยชน์ต่อบริษัทฯ และผู้ถือหุ้น

นอกจากนี้ คณะกรรมการยังมีนโยบายที่จะจัดตั้งคณะกรรมการบริหารความเสี่ยง
เพื่อให้การบริหารงานมีความรัดกุมและเป็นไปอย่างมีประสิทธิภาพ

3. การควบคุมการปฏิบัติงานของฝ่ายบริหาร

มีมาตรการที่จะติดตามการดำเนินงานของบริษัทและบริษัทย่อยให้เป็นไปตามนโยบายของบริษัท
และยังได้กำหนดขอบเขต อำนาจหน้าที่ของฝ่ายบริหารในแต่ละระดับอย่างชัดเจน
โดยมีการแบ่งแยกหน้าที่ความรับผิดชอบออกเป็นสายงานเพื่อกระจายการบริหารงานให้มีประสิทธิภาพ
นอกจากนี้ บริษัทฯ ยังมีการติดตามการดำเนินงานของบริษัทย่อยหรือบริษัทร่วมอย่างสม่ำเสมอ
โดยมีกรรมการหรือผู้บริหารเข้าไปเป็นกรรมการในบริษัทย่อยและบริษัทร่วมเพื่อดูแลการบริหารงานอย่างใกล้ชิด

4. ระบบสารสนเทศและการสื่อสารข้อมูล

บริษัทฯ
มีการติดต่อสื่อสารที่มีการเชื่อมโยงข้อมูลสารสนเทศและสามารถติดต่อสื่อสารกันได้ทุกระดับภายในบริษัท
เช่น มีการใช้ระบบ e-mail ที่ผู้บริหารและพนักงานสามารถใช้สื่อสารระหว่างกันได้อย่างรวดเร็ว
มีระบบ Intranet ที่พนักงานสามารถรับทราบข่าวสาร หรือประกาศต่างๆ ที่บริษัทฯ
ต้องการเปิดเผยให้พนักงานทราบได้อย่างทั่วถึง
ซึ่งจะช่วยให้ผู้ปฏิบัติงานสามารถรับทราบข่าวสารจากฝ่ายบริหารได้อย่างรวดเร็วและชัดเจน
ในด้านการจัดประชุมคณะกรรมการและประชุมผู้ถือหุ้นของบริษัทฯ บริษัทฯ มีการจัดเตรียม
ข้อมูลที่สำคัญต่างๆ ต่อที่ประชุมคณะกรรมการบริษัทฯ
และผู้ถือหุ้นอย่างเพียงพอในระยะเวลาที่เหมาะสม

มีการจัดเก็บเอกสารรายงานการประชุม เอกสารประกอบการบันทึกบัญชีไว้อย่างละเอียดครบถ้วน
สามารถตรวจสอบได้ในกรณีที่ต้องการ

5. ระบบการติดตาม

บริษัทฯ ได้ดำเนินการติดตามผลการดำเนินงานเปรียบเทียบกับเป้าหมายที่กำหนดไว้อย่าง

สม่ำเสมอ มีฝ่ายตรวจสอบภายในที่สามารถปฏิบัติงานได้อย่างมีอิสระ และเสนอรายงานและแนวทางการแก้ไขได้อย่างตรงไปตรงมาต่อคณะกรรมการตรวจสอบและฝ่ายบริหาร เพื่อดำเนินการในกรณีที่พบข้อบกพร่อง ที่เป็นสาระสำคัญจะมีการแก้ไขทันทีให้แล้วเสร็จภายในระยะเวลาอันสมควร

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทฯ เป็นผู้รับผิดชอบต่องบการเงินของบริษัทฯ และบริษัทย่อย
ข้อมูลทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย

โดยใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังอย่างที่ดีที่สุดในการจัดทำรวมทั้งให้มีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

คณะกรรมการบริษัทฯ ได้จัดให้มีระบบควบคุมภายในที่มีประสิทธิผล
เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน โดยงบการเงินของบริษัทฯ
และงบการเงินของบริษัทย่อย ได้รับการตรวจสอบโดยผู้สอบบัญชีของบริษัทฯ คือ บริษัท เคพีเอ็มจี
ภูมิไชย สอบบัญชี จำกัด ในการตรวจสอบนั้นทางคณะกรรมการบริษัทฯ
ได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความคิดเห็นได้ตามมาตรฐานการสอบบัญชี
โดยความเห็นของผู้สอบบัญชีได้ปรากฏในรายงานของผู้สอบบัญชีที่แสดงไว้ในรายงานประจำปีแล้ว

คณะกรรมการบริษัทฯ มีความเห็นว่าระบบการควบคุมภายในของบริษัทฯ
โดยรวมอยู่ในระดับที่น่าพอใจและสามารถสร้างความเชื่อมั่นอย่างมีเหตุผลว่างบการเงินของบริษัทฯ
และงบการเงินของบริษัทย่อย ประจำปีสิ้นสุดวันที่ 31 ธันวาคม 2547 มีความเชื่อถือได้
โดยได้ปฏิบัติตามมาตรฐานการบัญชีที่รับรองทั่วไปและปฏิบัติถูกต้องตามกฏหมายและกฏระเบียบอื่นที่เกี่ยวข้อง

(นายไพโรจน์ ล่ำซำ) (นายธงชัย ล่ำซำ)

ประธานกรรมการ กรรมการผู้จัดการ

รายงานคณะกรรมการตรวจสอบ ปี 2547

คณะกรรมการตรวจสอบ ประกอบด้วย กรรมการที่เป็นอิสระ
ไม่ได้เป็นผู้บริหารหรือพนักงานของบริษัทฯ ดังรายชื่อต่อไปนี้

  1. ดร. วิเชียร วัฒนคุณ ประธานกรรมการตรวจสอบ

  2. ดร. หริส สูตะบุตร กรรมการตรวจสอบ

  3. นายจรูญ ชินาลัย กรรมการตรวจสอบ

ภารกิจที่ดำเนินการในปี 2547 สรุปสาระสำคัญได้ดังนี้

1.  จัดให้มีการประชุมทั้งสิ้น 7 ครั้ง
    โดยในการประชุมจะมีการเชิญฝ่ายบริหารที่เกี่ยวข้องเข้าร่วมประชุมตามวาระอันสมควร

2.  พิจารณาสอบทานงบการเงินรายไตรมาสและงบการเงินประจำปีที่ผ่านการสอบทานและ
    ตรวจสอบจากผู้สอบบัญชี
    เพื่อให้งบการเงินเป็นไปตามกฏระเบียบที่กฏหมายกำหนดและได้รายงานให้คณะกรรมการบริษัทฯ
    ทราบแล้วทุกครั้ง

3.  พิจารณาการเสนอชื่อผู้สอบบัญชีของบริษัทฯและค่าตอบแทนก่อนนำเสนอคณะกรรมการบริษัทฯและผู้ถือหุ้นเพื่ออนุมัติ

4.  เชิญผู้สอบบัญชีเข้าร่วมประชุม เพื่อทราบข้อสังเกตและแลกเปลี่ยนความคิดเห็น

5.  สอบทานให้บริษัทฯ มีการจัดระบบควบคุมภายในที่ดี และการตรวจสอบภายในที่เหมาะสมและ
    มีประสิทธิภาพ

6.  สอบทานเรื่องการบริหารความเสี่ยงในการดำเนินงานของบริษัทฯ
    ซึ่งได้รับคำยืนยันจากฝ่ายบริหารว่าตระหนักถึงเรื่องนี้และมีการกำกับดูแลอยู่เสมอ

7.  พิจารณาการเปิดเผยข้อมูลของบริษัทฯ
    ในกรณีที่เกิดรายการที่เกี่ยวโยงกันให้มีความถูกต้องและครบถ้วน

  จากการติดตามการดำเนินงานของบริษัทฯ เห็นว่าบริษัทฯ มีการจัดการเป็นไปตามข้อกำหนดและ

กฎหมายที่เกี่ยวข้องกับการดำเนินธุรกิจ

จึงรายงานมาเพื่อทราบ

(ดร. วิเชียร วัฒนคุณ)

 ประธานกรรมการตรวจสอบ